“หุ้นเอเชีย” ผันผวน! นลท. จับตา “จีน” ออกมาตรการกระตุ้นศก. เพิ่ม
“หุ้นเอเชีย” ผันผวน! นักลงทุนจับตาการประกาศมาตรการกระตุ้นเศรษฐกิจเพิ่มเติมของจีน หลังจากธนาคารกลางจีน ประกาศมาตรการฟื้นฟูเศรษฐกิจครั้งใหญ่ เพื่อให้ความช่วยเหลือภาคธุรกิจที่ได้รับผลกระทบจากการที่รัฐบาลสั่งล็อกดาวน์เมืองสำคัญ
“หุ้นเอเชีย” ผันผวน! นักลงทุนจับตาการประกาศมาตรการกระตุ้นเศรษฐกิจเพิ่มเติมของจีน หลังจากธนาคารกลางจีน ประกาศมาตรการฟื้นฟูเศรษฐกิจครั้งใหญ่ เพื่อให้ความช่วยเหลือภาคธุรกิจที่ได้รับผลกระทบจากการที่รัฐบาลสั่งล็อกดาวน์เมืองสำคัญ
20 เม.ย. 2565

ผู้สื่อข่าวรายงานว่า ตลาดหุ้นเอเชียเปิดผันผวนในวันนี้ โดยตลาดบางแห่งดีดตัวขึ้นตามทิศทางตลาดหุ้นสหรัฐที่พุ่งขึ้นอย่างแข็งแกร่งเมื่อคืนนี้ ขณะที่ตลาดหุ้นจีนเปิดตลาดอ่อนแรงลง ก่อนที่ธนาคารกลางจีนจะแถลงมติอัตราดอกเบี้ยเงินกู้ลูกค้าชั้นดี (LPR)
โดยดัชนีนิกเกอิตลาดหุ้นโตเกียวเปิดที่ระดับ 27,210.79 จุด เพิ่มขึ้น 225.7 จุด หรือ +0.84% ขณะที่ดัชนีฮั่งเส็งตลาดหุ้นฮ่องกงเปิดที่ระดับ 20,972.84 จุด ลดลง 54.92 จุด หรือ -0.26% และดัชนีเซี่ยงไฮ้คอมโพสิตตลาดหุ้นจีนเปิดที่ 3,189.89 จุด ลดลง 4.14 จุด หรือ -0.13%
สำหรับธนาคารกลางจีนประกาศคงอัตราดอกเบี้ยเงินกู้ลูกค้าชั้นดี (LPR) ประเภท 1 ปีที่ระดับ 3.70% และคงอัตราดอกเบี้ย LPR ประเภท 5 ปีที่ระดับ 4.60% ในวันนี้
ทั้งนี้อัตราดอกเบี้ย LPR ประเภท 1 ปีของจีนเป็นดัชนีวัดอัตราดอกเบี้ยเงินกู้ของภาคเอกชน ส่วนอัตราดอกเบี้ย LPR ประเภท 5 ปีเป็นดัชนีวัดทิศทางอัตราดอกเบี้ยของภาคครัวเรือน ซึ่งรวมถึงอัตราดอกเบี้ยเพื่อการกู้จำนอง
ขณะเดียวกันนักลงทุนจับตาการประกาศมาตรการกระตุ้นเศรษฐกิจเพิ่มเติมของจีน หลังจากธนาคารกลางจีน (PBOC) ประกาศมาตรการฟื้นฟูเศรษฐกิจครั้งใหญ่เมื่อวานนี้ เพื่อให้ความช่วยเหลือภาคธุรกิจที่ได้รับผลกระทบจากการที่รัฐบาลสั่งล็อกดาวน์เมืองสำคัญเพื่อควบคุมการแพร่ระบาดของโรคโควิด-19 ขณะที่นักวิเคราะห์มองว่า การที่ PBOC มุ่งเน้นไปที่การเพิ่มสินเชื่อนั้น อาจหมายความว่า โอกาสที่จีนจะผ่อนคลายนโยบายการเงินเป็นวงกว้างอาจจะลดน้อยลง